text: asymmetri
  
  publiceret: 2022-11-24 14:11:25+01:00
  Asymmetri er den geometriske modsætning til symmetri. Eksempelvis er en plan geometrisk figur fuldstændig asymmetrisk, hvis den hverken har rotationssymmetrier eller spejlingssymmetrier.
  I topologi, som omhandler geometriens kvalitative aspekter, siges en knude at være asymmetrisk, hvis den ikke er ækvivalent med sit spejlbillede i en plan i rummet. Fx er de to matematiske knuder, der opstår, når henholdsvis en højrehåndet og en venstrehåndet person slår en knude i sædvanlig forstand på en lukket streng, begge asymmetriske, idet de er spejlbilleder af hinanden, men ikke ækvivalente knuder.
  I statistikken optræder begrebet asymmetri af en fordeling samt asymmetri-koefficient, der beskriver afvigelsen fra en symmetrisk fordeling.